《郡寮案乐饮赵判院有诗次其韵》
宋代·袁说友

簿书纷如丝，取乐得少空。
悠然杯勺兴，藉此歌舞送。
从事来官厨，醉不睡邻瓮。
衣裳贝{賸月换贝}泽，言议杂嚣共。
人生配忌独，胜日饮须痛。
向来韝上鹰，府公解其纵。
先生作禅卧，肯以静嗤动。
形臞诗则昌，万境供日用。
文字与红裙，宁非一理共。
退之强分别，无乃梦中梦。
丝竹娱中年，耐此发种种。
明当解予醒，酒德赓旧颂。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。